次韵黄仲閔主簿見訪游寶雲諸寺
作者：釋道潜
朝代：宋

paragraphs: 吾廬附曾阿，松竹蔚行路。
平生土木軀，羞爲折腰具。
蓼蟲甘苦澀，雖死那求遇。
黄香諸父賢，傾蓋如有素。
相將山水行，所適得佳趣。
觀臺深且靚，縞壁懸清句。
雲巢倚空端，下覽宜細顧。
樓臺霽雪初，碧瓦塵未涴。
籃輿指頹景，長挹還辭去。
怳如山陰集，俛仰已成故。
重來竟何時，相望碧雲暮。